Inicio / Formación / Preguntas frecuentes - Temas xerais / Que é eTwinning?\neTwinning é un programa educativo que promove e ofrece ferramentas para establecer proxectos educativos conxuntos a través da Internet entre dous ou máis centros educativos de distintos países de Europa, baseados no traballo en colaboración, o uso das TIC e a potenciación da dimensión europea na educación.\neTwinning comezou no ano 2005 como parte do programa eLearning da Unión Europea para a integración das tecnoloxías da información e a comunicación (TIC) nos sistemas de educación e formación en Europa. Actualmente, constitúe unha medida de acompañamento da acción Comenius dentro do Programa de Aprendizaxe Permanente (Lifelong Learning) posto en marcha en xaneiro de 2007 e que rematará a súa actual fase en 2013. A plataforma eTwinning conta na actualidade con apróximadamente 90.000 profesores rexistrados en Europa (dos cales máis de 8.300 son españois) e uns 5.000 proxectos activos (datos de marzo de 2010).\nOs proxectos escolares conxuntos, cada vez máis frecuentes en Europa, motivan ós estudantes de países distintos para que traballen en colaboración. Éstes aprenden doutras culturas á vez que practican destrezas relacionadas coas novas tecnoloxías e as linguas estranxeiras e desenvolven contidos curriculares de calquer materia.\nOs profesores teñen a oportunidade de coñecer a outros docentes europeos e intercambiar ideas, o que lles permite mellorar os métodos de ensino propios comparando e aplicando distintos enfoques, ampliar o coñecemento dun campo concreto ou, simplemente, compartir información.\nEn 2010, o número de países participantes era de 32, dos cales 5 non pertencen á Unión Europea (UE): Alemaña, Austria, Bélxica, Bulgaria, Croacia (non UE), Chipre, República Checa, Dinamarca, Eslovaquia, Eslovenia, España, Estonia, Finlandia, Holanda, Antiga República Iugoslava de Macedonia (non UE), Francia, Grecia, Hungría, Islandia (non UE), Irlanda, Italia, Letonia, Lituania, Luxemburgo, Malta, Noruega (non UE), Polonia, Portugal, Rumania, Suecia, Turquía (non UE) e Reino Unido.


Sobre nós – EnComún Proxectos, S. Coop. Galega\nEncomún Proxectos, S. Coop. Galega somos unha cooperativa de traballo asociado dedicada ao asesoramento integral de proxectos, especializada na economía social, atendendo fundamentalmente a cooperativas e asociacións.\nMediante a innovación, a formación e a consultoría tratamos de achegar novos enfoques e perspectivas, para pór en valor o capital humano e xestionar eficazmente os proxectos. A nosa actuación ten como meta a mellora persoal da nosa clientela e das súas persoas traballadoras e colaboradoras, tanto nos aspectos económicos como nos sociais.\nQueremos ser un referente no asesoramento e xestión de calidade e converternos nun alicerce para os novos proxectos de emprendemento e autoemprego. Pretendemos, así mesmo, converternos nun aliado incondicional das persoas que confíen en nós para acompañalos no seu proxecto, comprometéndonos coa súa mellora e desenvolvemento.\nOs eixos da nosa actuación son o compromiso, a profesionalidade, a honestidade e a responsabilidade.\nNon temos présa, as persoas son a nosa prioridade e por iso traballamos en equipo, promovendo a cooperación como fórmula de desenvolvemento social.


Brabádegos: Viaxes na procura da aventura\nViaxes na procura da aventura\nHoxe toca Everest Galicia e dúas obrinhas que hai un anaco de tempo que xa temos no souto. Non queda outra que retomar as aulas e esquecer as vacacións para cando volvan. No souto xa temos gañas de xantar un bo cocido, pero non nos imos queixar, xa que o tempo permite que os nenos corran ceibos polos parques das cidades.\nO cocido, pois, non o temos, pero si podemos ver o inverno, aprezalo con claridade grazas á marabilla feita libro ideada pola telesiva María Canosa e polo prolixo Dani Padrón. Inverno é o nome do protagonista, unha pinga azul ceo que nace a finais de agosto e viaxa entre as estacións, formándose, variando de estado, de localización, soñando co tempo. Un libro que atesoura dozura na escolla da linguaxe e aloumiño na ilustración.Tanto ten que se resista, este pequeno verase arrastrado polo ballón cara á aventura e nós iremos inevitablemente canda el cunha ollada limpa de curiosidade, esa ollada que poñen os nenos cando un libro é moi bo. Un exemplar recomendado para cativos a partir dos oito anos, para soñar como cómpre antes de metelos na cama.\nA segunda proposta de hoxe, tamén dentro da colección Rañaceos para rapaces a partir dos oito anos, destaca tamén pola súa orixinalidade. O Encanto da Pedra Cha é un poema de Rosalía de Castro no que un nobre cabaleiro enfeitiza unha rapaza con riquezas terreais. Ela cae na tentación e paga coa súa propia vida.Tres rapaces de hoxe, Luía, Xela e mais Bieito, visitan unha antiga posesión familiar cunha gran casa en desuso. Nun cuarto da vivenda atopan unha lápida cunha inscrición na que se pode ler un anaco do poema de Rosalía. Ao carón da lápida, hai unha porta que agocha un mundo misterioso e aparentemente silandeiro. Que pasa cando a ficción se fai realidade? Traspasa a porta con Luía, Xela e Bieito… Un misterio á altura de Pere Tobaruela ilustrado por Daniel Xove revitalizando o mundo da Banda Deseñada e facendo, con grande acerto, este mundo atractivo para os máis novos.\nMergúllate na LIX!\nPublicada por Brabádegos à(s) 14:53\nPere Tobaruela 18 de setembro de 2013 às 00:20\nUnha aperta ben grande e ¡mergullémonos na LIX! ;-)


Convócase a terceira edición da Olimpíada Galega de Historia | Universidade de Vigo\nA cita será o día 22 de maio no campus de Ourense\nPoden inscribirse un máximo de 30 equipos\nDúas fases de concurso\nNa III Olimpíada Galega de Historia pode participar o alumnado matriculado no curso 2019/2020 en cuarto curso de Educación Secundaria Obrigatoria ou Educación Secundaria de Adultos dos centros de Ensino Secundario de Galicia. A participación na proba realizarase mediante equipos, podendo cada centro presentar un só equipo formado por catro estudantes e un docente encargado da súa preparación. Atendendo á capacidade loxística da organización, o número máximo de participantes é de 30 equipos elixidos por rigorosa orde de inscrición. O prazo de inscrición xa está aberto e finaliza o día 17 de abril de 2020 ás 14.00 h, lembrado desde a organización como na anterior edición se esgotaron as prazas dispoñibles.\nA proba terá lugar o día 22 de maio na Facultade de Historia no campus de Ourense. Os equipos enfrontaranse nunha competición que seguirá o esquema de pregunta-resposta e que se cinguirá aos contidos do currículo da materia de Xeografía e Historia de cuarto curso de Educación Secundaria establecidos pola actual lei educativa (Lomce). Nunha primeira fase, os equipos competirán a través dunha aplicación informática respondendo a preguntas tipo test cunha única posible resposta válida. Todos os equipos participarán como mínimo en dúas quendas do concurso. A segunda quenda, correspondente ás semifinais e finais, terá un formato tradicional no que haberá unha persoa encargada de realizar aos equipos semifinalistas e finalistas as preguntas. Haberá catro galardóns, premiándose tanto ás persoas gañadoras como ao seu titor ou titora como ao centro.\nMáis información: http://historia.uvigo.es/gl/estudantes/olimpiada-de-historia/


O Concello pechará ao tráfico varias rúas da cidade para que os viandantes poidan manter as distancias de seguridade\nDespois de analizar a primeira fin de semana na que o Goberno permitiu pasear e facer deporte, a concellería de Seguridade ampliará a superficie destinada aos peóns\nTras o levantamento dalgunhas restricións á circulación de persoas, que se viñan mantendo para combater a epidemia de covid-19, o Concello de Ferrol ampliará a superficie destinada aos viandantes en varias rúas para que poidan realizar actividade física non profesional. Durante esta fin de semana, o departamento de Seguridade, que dirixe o concelleiro Germán Costoya, analizou en qué puntos do casco urbano se rexistraba unha maior afluencia de veciños para camiñar ou facer deporte, e detectouse a conveniencia de ampliar a superficie destinada a tal fin en varias localizacións. Dese xeito será moito máis doado que os peóns ou ciclistas poidan manter as distancias de seguridade. Tamén se tiveron en conta as suxestións formuladas por colectivos veciñais.\nAsí, decidiuse pechar ao tráfico unha serie de vías. En principio, ás que afectará esta medida son a avenida do Mar, entre a glorieta do Conservatorio e a baixada da avenida de Castelao; a estrada da Feira de Mostras, dende a glorieta do campo de fútbol ata a da avenida do 19 de Febreiro, e varias rúas do barrio da Magdalena, no que se creará un perímetro destinado aos viandantes e que estará delimitado polas interseccións de Sol con Carmen, Coruña e Sánchez Barcaiztegui; as de Igrexa con Rubalcava e Concepción Arenal; a de Méndez Núñez con Magdalena, e a de Real con Arce.\nTrátase dunha medida flexible que non estará restrinxida unicamente ás franxas horarias ás que fai referencia a Orde SND/380/2020, sobre as condicións nas que se pode realizar actividade física. Terase en conta en cada momento a necesidade de levala a cabo, en función do volume de usuarios que se detecte ou se prevea. Ademais, podería aplicarse en outros espazos públicos da cidade segundo se vaia comprobando a conveniencia de facelo así.


No 2021 xestionaranse preto de 200.000 hectáreas de monte coas axudas de ordenación da Xunta - Campo Galego\nInicio / Forestal / No 2021 xestionaranse preto de 200.000 hectáreas de monte coas axudas de ordenación da Xunta\nNo 2021 xestionaranse preto de 200.000 hectáreas de monte coas axudas de ordenación da Xunta\nDavid González Iglesias - 19/12/2020\n19/12/2020 5:48 p.m.\nA Xunta concedeu uns 4,5 millóns de euros entre 677 beneficiarios para que poidan elaborar ao longo do ano 2021 instrumentos de ordenación ou xestión forestal en case 200.000 hectáreas de monte galego.\nAsí, dos case 700 beneficiarios un total de 58 son da provincia da Coruña, 199 de Lugo, 258 de Ourense e 162 de Pontevedra. En canto á superficie a ordenar, case a metade das hectáreas son na provincia de Ourense, con 80.605 hectáreas; outras 66.854 hectáreas son na de Lugo, 37.228 en Pontevedra e 11.554 na Coruña.\nCon estas axudas, tramitadas desde a Dirección Xeral de Planificación e Ordenación Forestal, cúmprese o disposto na Lei de montes de Galicia, que establece que os terreos forestais deberán dispoñer dun instrumento de ordenación ou xestión forestal. Desta forma, potenciarase o desenvolvemento da potencialidade multifuncional dos montes nos seus valores económicos, sociais e ambientais.\nAdemais, cabe sinalar que estes instrumentos de ordenación promoven os servizos ecosistémicos, tales como o secuestro de carbono, a protección dos solos, da auga, o mantemento da biodiversidade ou a preservación da calidade paisaxística. Asemade afondan na posta en valor e multifuncionalidade de todos os recursos forestais que proveen os montes; madeira, biomasa, resina, cogomelos, pasteiros ou cortiza, así como a creación das infraestruturas verdes e a execución das actuacións necesarias para a prevención contra os incendios forestais.\nO fin último destas axudas é a consolidación da propiedade forestal mediante unha xestión sustentable demostrada, toda vez que ditas axudas están vinculadas a un compromiso dos beneficiarios de obter un selo de certificación nun período dun ano dende o seu pagamento. Cómpre lembrar que este certificado, expedido por un sistema de certificación forestal recoñecido internacionalmente (PEFC ou FSC) tras unha auditoría previa, asegura que esa xestión forestal cumpre cos estándares de sustentabilidade económica, social e medioambiental que esixen as novas políticas de neutralidade climática e transición verde.


Antonio Núñez Jiménez - Wikipedia, a enciclopedia libre\nantropólogo, historiador, xeógrafo, político e fotógrafo\nPremio Estatal da URSS e Gran Cruz da Orde El Sol do Perú\nAntonio Núñez Jiménez, nado o 20 de abril de 1923 en Alquízar, antiga provincia da Habana, e finado o 13 de setembro de 1998 na Habana foi un científico, revolucionario e político cubano.\nAntonio Núñez (primeiro pola dereita) xunto ao Che Guevara (centro), Fidel Castro (primeiro pola esquerda) e Augusto Martínez Sánchez (segundo pola dereita) o 5 de marzo de 1960 na marcha en resposta ao atentado ao barco La Coubre.\n1.1 Coma científico\n1.2 Coma revolucionario\nComa científico[editar | editar a fonte]\nA nivel puramente académico obtivo o grado de Doutor en Filosofía e Letras en 1951 pola Universidade da Habana, en Ciencias Xeográficas pola Universidade de Lomonosov de Moscova en 1960. Sendo fundador da Sociedade Espeleolóxica de Cuba en 1940.\nTamén ten unha ampla traxectoria como explorador, participando en varias expedicións, como ao Polo Norte en 1972, á Antártida en 1982 ou as exploracións que desenvolveu pola Cordilleira dos Andes dende Perú ata Venezuela. Tamén dirixiu a expedición En canoa do Amazonas ao Caribe (1987-1988), na que se percorreron vinte países das concas do Amazonas e do Orinoco e o Mar das Antillas. A maiores levou a cabo investigacións xeográficas en China, África, Illas Galápagos ou a Illa de Pascua.\nFoi fundador e presidente da Academia das Ciencias de Cuba entre 1962 e 1972. Tamén foi presidente da Sociedade Espeleolóxica de Cuba, da Comisión Nacional de Monumentos, do Centro de Estudos de Arte Rupestre de América Latina e do Caribe, da Sociedade Cubana de Xeografía e da Fundación da Natureza e o Home.\nFoi respectado academicamente tanto en Cuba coma no estranxeiro, recibindo máis de 95 condecoracións e 180 diplomas. En 1995 recibiu o diploma de Cuarto descubridor de Cuba e recoñecido como Membro de mérito da Academia das Ciencias de Cuba e como Doutor Honoris Causa en Ciencias Xeográficas da Universidade da Habana.\nComa revolucionario[editar | editar a fonte]\nCombateu na Guerra de Liberación de Cuba que levou ao triunfo á Revolución Cubana baixo as ordes de Ernesto Che Guevara, chegando ao grado de Capitán. No Goberno Revolucionario ocupou diversos e importantes postos da administración, coma Director do Instituto Nacional da Reforma Agraria (1959-1962), Xefe de Artillería (1960-1962), Embaixador de Cuba no Perú (1972-1978), Viceministro de Cultura (1978-1989) ou Deputado da Asemblea Nacional (1976-1993). Tamén foi membro fundador do Partido Comunista de Cuba.\nAo longo da súa vida publicou máis de 190 libros e folletos e 1665 artigos, así coma documentais e entrevistas para o cine e a televisión, sendo Nuestra América (Edicións Pueblo y Educación, 1992) unha das súas obras con máis repercusión.\nPáxina da Fundación Antonio Núñez JiménezArquivado 10 de decembro de 2013 en Wayback Machine. (en castelán).\nTraído desde "https://gl.wikipedia.org/w/index.php?title=Antonio_Núñez_Jiménez&oldid=5677726"\nNados na provincia da Habana\nA última edición desta páxina foi o 23 de xaneiro de 2021 ás 23:33.


For the Queen. Pola raíña reptiliana – O lar do xogón\nA primeira vez que xoguei ao rol debeu ser en torno ao troco de milenio. Atopara un manual da segunda edición de Dragones y Mazmorras en castelán en formato de axuda de Windows, que servía ben coma guía de referencia pero non era unha boa iniciación ao rol. Con iso e moita imaxinación conseguín lear a uns compañeiros de clase para facer algo semellante a unha partida de rol, e dende ese intre converteuse nunha nova obsesión. Inda que ben sabiamos que rol era sinónimo de interpretación, e así o contábamos a que nos preguntase, cando xogabamos o entendíamos máis coma liberdade de facer o que nos petase neses mundos de fantasía (as outras ambientacións verían máis tarde), xa que a personalidade dos nosos personaxes estaba supeditada á nosa. Era unha posición ben cómoda que, dunha maneira ou outra, empregaría durante os seguintes dez anos; e tan feliz. Supoño que esa experiencia será moi similar á que poden ter os meus coevos e, especialmente, aqueles que comezaron algunhas décadas antes. Nos tempos recentes aprendeuse máis dos xogos de rol e estendéronse outras execucións que poden ser máis introspectivas ou máis libres ca os clásicos do xénero. Tal é o caso deste For the Queen.\nPor mor do Rolsticio de inverno de Galicia rolera acabei apuntándome a unha partida o pasado sábado. Sen coñecer nada do sistema, alén de que empregaba cartas e a decisión do xiro final, en tres minutos xa controlaba as escasas mecánicas, inda que tardaría máis en decatarme de como quería ser xogado, xa que unha cousa e sacar unha carta ao chou para respondela e outra distinta o de ser capaz de facer ou responder máis preguntas sobre o tema (algo semellante ao que me sucedeu co Fiasco). Para min inda non resulta cómodo ter toda esa liberdade e o foco exclusivo nas miñas palabras: a pesar de ter máis horas de xogo coma director que coma xogador é algo que sempre require un esforzo considerábel pola miña parte, acentuado desta vez pola presenza de compañeiras novas e esa barreira adicional de non vernos en persoa. Supoño que por iso tendo máis á descrición de escenarios que a interaccións sociais cando dirixo. Nembargantes, coido que desta vez apañei máis ou menos ben!\nAo comezo escollemos, por consenso, a unha raíña de pel loura cun simpático lagarto nas mans. Ao longo de dezanove cartas e algunhas preguntas adicionais, estabelecemos diferentes verdades sobre a raíña, a comitiva e os nosos personaxes. Eu axencieime ser o único escolta do grupo, con problemas de autoestima e moito agarimo pola raíña e o seu lagarto, autoasignándome a tarefa de conseguirlle comida a este último e un xampú a base de musgo (foi o que se me ocorreu no momento!) para a primeira. Tamén levabamos o xastre da raíña, un bébedo con moitas deformidades cuxa inclusión na comitiva nunca estivo moi clara, pero que tiña que ter algo escuro porque o lagarto da raíña non lle sacaba o ollo de enriba. Máis preto da aristocracia tiñamos a unha dama de compaña, posuidora dun artefacto misterioso e máxico en forma de caixa que terá a responsabilidade de abrir se a raíña así o pide; pode que esta dama tamén teña certa relación coas forzas sobrenaturais porque é capaz de sentir a súa presenza e prevé que non volveremos todos desta comitiva. Por último, o contacontos: confidente da raíña en todo momento e o encargado de manter os ánimos altos; ten unha tráxica historia familiar cunha irmá morta por culpa da raíña e a súa caixa máxica, mais endexamais deixou que iso influíse aparentemente na súa relación.\nNon obstante, na hora e media que durou a partida foron aparecendo máis e máis eivas referentes á raíña e ás súas relacións coa comitiva. Todo estalou nos compases finais cando os inimigos atacaron e, non só non houbo ninguén para protexela, senón que incluso o contacontos púxoa preto da caixa para consumar unha fría vinganza. Sen dúbida, cando as noticias cheguen ao reino, moitos chorarán a súa perda, pero tamén se rumorea que o sangue que corre polas súas veas podería ter máis en común co seu sempre próximo lagarto que con aqueles que xuraron protexela na fatal comitiva.\nAutor XogónPublicado o Decembro 30, 2020 Decembro 28, 2020 Categorias Xogos de rolEtiquetas For the Queen\nAnterior Artigo anterior: Final Fantasy V. Capítulo 4\nSeguinte Artigo Seguinte: Transistor


Fabricantes e provedores de consumibles de bioloxía molecular - China Fábrica de consumibles de bioloxía molecular\nPlacas de cultivo de células e tecidos\nTubos de centrifugación\nConsellos para Beckman\nTodas as placas están fabricadas en instalacións de sala limpa LIFAN para garantir a calidade molecular. A nosa ampla gama de placas de polipropileno ofrece excelentes solucións para o almacenamento de mostras e a configuración do ensaio, o que permite manipular, almacenar ou transportar facilmente as dilucións e alícuotas. Todas as placas teñen formato ANSI para compatibilidade con sistemas automatizados.\nConsellos robóticos para Agilent\nOs consellos robotizados LIFAN están deseñados por enxeñeiros experimentados e fabricados nun ambiente de sala limpa de 100.000 procesos, con materiais de primeira calidade. Antes da entrega aos nosos clientes, accédese a todos os produtos mediante un rigoroso proceso de control de calidade certificado polo sistema de xestión da calidade ISO 9001 e ISO13485, para garantir a máxima calidade. Garantimos que todos os produtos non teñen DNase / RNase e non son piroxénicos para cumprir o máis alto estándar tanto de experimentos de laboratorio como de diagnóstico clínico.\nOs consellos robóticos LIFAN fabrícanse con polipropileno de alta calidade. As superficies das puntas prodúcense a través dun proceso especial. Este proceso fai que a superficie interna da punta se volva hidrófoba, polo que reduce significativamente a perda de mostra e proporciona unha reprodutibilidade substancialmente maior cando se traballa con medios críticos.\nLIFAN ofrece unha solución completa de consellos OEM para diferentes sistemas de automatización. Os consellos automáticos fabrícanse con rigorosas especificacións baixo estritos controis de proceso e montados mediante automatización para garantir un rendemento e calidade consistentes.\nConsellos robóticos para Hamilton\nConsellos robóticos para Tecan (Teken)\nConsellos de pipeta de baixa retención\nPnome do roduto: puntas de pipeta de baixa retención / puntas de pipeta de baixa absorción\nAs puntas de pipeta LIFAN de baixa retención están fabricadas con polipropileno de alta calidade e moi transparente. As superficies das puntas prodúcense a través dun proceso especial. Este proceso fai que a superficie interna da punta se converta en súper hidrófoba, polo que reduce significativamente a perda de mostra e proporciona unha reprodutibilidade substancialmente maior cando se traballa con medios críticos.\nConsellos para pipetas universais\nNome do produto: Universal Pipette Tips\nAs puntas de pipeta universais LIFAN están fabricadas con polipropileno de alta calidade. Os consellos para pipetas son produtos consumibles de boa calidade para micropipetadores.\nMembrana PCR / película PCR\nMembrana PCR para placa PCR 96/384, placa muti well Membrana PCR ， para placa PCR 96/384, placa muti well, 100 alfombras claras por bolsa, 5 bolsas por caixa Característica: * Material: plástico PET de alta calidade * Uso: usado para cultivo de fungos, bacterias e microorganismos. * Pódese apilar para aforrar espazo e bo para o ambiente de laboratorio. * Boa compatibilidade, adaptada á maioría das máquinas. * EO estéril ou non estéril * Empaquetado en bolsa de plástico ou papel de selado para evitar a contaminación. * Dispoñible ...\n96 ben 200ul pcr placa\n384 ben placa de 40ul pcr\nOs produtos PCR fabrícanse a partir de polipropilenos virxes primos. Isto resulta en tubos, tiras e puntas que presentan un perfecto equilibrio entre transparencia, suavidade, robustez, características antiestáticas e estanqueidade ao gas.\nOs frascos de conxelación son a mellor opción porque se basean na alta calidade e as funcións especiais. * Fabricado en PP e PE duradeiro * Dispoñible con 4 volumes: 0,5 ml, 1,5 ml, 2,0 ml e 5,0 ml * O deseño da tapa de bloqueo garante un axuste exacto e non absorberá auga nin outra contaminación * Parte do tubo ten un proceso experimental a escala gravada en moldes de gravación fácil * Os peches que conteñen xunta de silicona poden evitar fugas de líquido * Tapón de rosca para o funcionamento cunha soa man * Rango de temperatura: -196 ℃ -121 ℃ * Fácil de ...\nOs tubos centrífugos están feitos de polipropileno (PP), un material de polímero transparente, que é amplamente utilizado na investigación en bioloxía molecular, química clínica e bioquímica.


Risco dunha folga de ambulancias\nRedacción | Mércores, 14 de Marzo de 2018, 20:37\nOs problemas derivados dos concursos adxudicados a ofertas moi baixas acumúlanse. Agora os contratistas apertan á Xunta e queren renegociar o convenio, o que á súa vez empeoría as situación de máis de 1.800 traballadores. A CIG, o principal sindicato do sector, non está polo labor de acceder á presión da patronal. A principal empresa, Ambuibérica, pide un recorte de salarios do 25%.\nA CIG advertiu de que propoñerá a convocatoria de folga no transporte sanitario, tanto no 061 como no non urxente, se a Xunta non intervén no conflito aberto pola parte social para reclamar a negociación do convenio colectivo e "rexeitar as pretensións das patronais de aplicar descolgues".\nAsí, o sindicato nacionalista ha reclamado á Consellería de Sanidade que faga pública a información das renuncias das empresas ao concurso do 061 e que medie para desbloquear as conversacións, xa que en Galicia hai ao redor de 1.800 traballadores afectados e as empresas "ademais de obstaculizar as negociacións, solicitaron a inaplicación do convenio vixente".\nNo marco destas reivindicacións, delegados sindicais e traballadores do sector concentráronse este mércores en Vigo, tras as protestas celebradas en días previos en Santiago e A Coruña, co fin de mostrar o seu "rexeitamento ao bloqueo patronal á negociación do convenio colectivo, que leva dous anos caducado".\nO sindicato remarcou que "ata agora os usuarios non se viron afectados grazas á profesionalidade dos traballadores", pero avisou de que a medio prazo "si poderían rexistrarse problemas, porque isto non hai quen o aguante". "Están a realizarse excesos de xornada de forma continua, falta persoal e medios materiais", concluíu.\nSegundo explica Xesús Pastoriza, responsable do sector de transportes da CIG, con estas protestas quérese mostrar o rexeitamento ao bloqueo patronal á negociación do convenio colectivo, que leva dous anos caducado. Pastoriza puxo o acento na situación complexa do transporte sanitario, xa que no último concurso público moitas empresas presentaron ofertas á baixa (houbo casos de compañías que chegaron a rebaixar ata un 12% o prezo) e cando “nos sentamos a negociar o convenio, escusáronse en que os concursos non lles daban para cubrir os gastos e paralizaron a negociación”.\nEn Galicia hai ao redor de 1800 traballadores/as afectados/as “que viven nunha situación de intranquilidade e incerteza absoluta”, engade Pastoriza, porque ademais de obstaculizar as negociacións, “as empresas solicitaron a inaplicación do convenio vixente. Nalgúns casos, como o de Ambuibérica, coa brutalidade de pedir un 25% de recorte salarial, e se non se acepta este recorte dos salarios, a patronal ameaza con despedimentos”.


Inicio/Concellos/Reunión na Teixeira do director do Instituto de Estudos do Territorio con 10 concellos ourensáns\nTratábase dos de Parada de Sil, Castro Caldelas, San Xoán de Río, Pobra de Trives, Chandrexa de Queixa, Montederramo, Maceda, Xunqueira de Espadanedo e Esgos, ademais do municipio anfitrión\nUn dos momentos da reunión no Concello da Teixeira.\nO Concello da Teixeira vén de acoller nesta semana unha reunión do director do Instituto de Estudos do Territorio (IET), Francisco Barea, con representantes dunha decena concellos da provincia de Ourense para explicarlles polo miúdo as Directrices da Paisaxe de Galicia, así como unha serie de cuestións prácticas para facilitarlles a aplicación nos seus municipios desta nova ferramenta de protección e conservación paisaxística.\nA xuntanza contou coa asistencia de persoal e responsables municipais deste concello e tamén dos de Parada de Sil, Castro Caldelas, San Xoán de Río, Pobra de Trives, Chandrexa de Queixa, Montederramo, Maceda, Xunqueira de Espadanedo e Esgos.\nO director do IET deu valor a este tipo de encontros porque “é moi importante que se coñeza o seu alcance, por canto recolle normas e directrices que deberán integrarse na totalidade de iniciativas que se promovan no territorio galego. En definitiva, búscase compatibilizar a protección e mellora da paisaxe co desenvolvemento económico de Galicia”, aseguran dende a Consellería de Medio Ambiente.\ncastro caldelas chandrexa de queixa concellos director Esgos instituto de estudos do territorio Maceda Montederramo parada de sil reunión san xoán de río Trives xunqueira de espadanedo


Proteína de Rieske - Wikipedia, a enciclopedia libre\nAs proteínas de Rieske son proteínas ferro-xofre que forman parte dos complexos citocromo bc1 e citocromo b6f. Tamén e responsable da transferencia de electróns nalgúns sistemas biolóxicos. John S. Rieske e os seus colaboradores descubriron e illaron a proteína en 1964. Posúe un grupo único [2Fe-2S] no que un dos dous átomos de Fe está coordinado con dous residuos de histidina no lugar de dous residuos de cisteína. Desde o seu descubrimento, atopáronse en plantas, animais e bacterias, con rangos de potencial de redución que varían entre -150 e +400 mV.\nProteína de Rieske do complexo do citocromo b6f. (PDB 1vf5)\n1 Función biolóxica (en sistemas de fosforilación oxidativa)\n2 Familia de proteínas Rieske\n3 Estrutura 3D\n5 Proteínas humanas con este dominio\nFunción biolóxica (en sistemas de fosforilación oxidativa)Editar\nUbiquinol-citocromo-c reductasa (tamén coñecido como complexo bc1 ou complexo III) é un complexo encimático de bacterias e dos sistemas de fosforilación oxidativa mitocondrial. Cataliza a oxidación-redución dos compoñentes móbiles ubiquinol e citocromo c, contribuíndo a xerar un gradiente de potencial electroquímico ao longo da membrana mitocondrial interna ou da membrana bacterial, que está ligado á síntese de ATP.\nO complexo consiste en tres subunidades na maioría das bacterias, e nove subunidades nas mitocondrias: en ambos sitemas existen as subunidades citocromo b e citocromo c1, e unha subunidade 'Rieske' ferro-xofre, que contén un grupo 2Fe-2S de alto potencial. Nas mitocondrias existen outras seis subunidades que non posúen centros redox. En cianobacterias e cloroplastos de plantas, o complexo plastoquinona-plastocianina reductasa (compexo bf6) cataliza a oxidoredución do plastoquinol e do citocromo f. Este complexo, funcionalmente similar ao ubiquinol-citocromo c reductasa, está composto polas subunidades citocromo b6, citocromo f e unha subunidade Rieske.\nA subinidade Rieske actúa unindo tanto anións de ubiquinol coma de plastoquinol, transferindo un electrón ao grupo 2Fe-2S, e despois pasando ese electrón ao átomo de ferro do grupo hemo dun citocromoc ou un citocromo f. A redución do centro Rieske aumenta a afinidade da subunidade en varias ordes de magnitude, estabilizando a o radical semiquinona no sitio Q(P). O dominio Rieske posúe un centro [2Fe-2S]. un átomo de ferro está coordinado con dúas cisteínas conservadas, mentres que o outro átomo de ferro está coordinado por dúas histidinas conervadas. O grupo 2Fe-2S está unido á rexión C-terminal da subunidade Rieske, altamente conservada.\nFamilia de proteínas RieskeEditar\nOs homólogs das proteínas Rieske inclúen proteínas con grupos ferro-xofre tales como o complexo citocromo b6f, diosixenasas que hidroxilan aneis aromáticos (ftalato diosixenasa, benceno, naftaleno e\ntolueno 1,2-diosixenasas) e arsenita oxidasas. A comparación das secuencias de aminoácidos revelou a seguinte secuencia consenso:\nCentro ferro-xofre Rieske\nCoñécese a estrutura cristalina dalgunhas proteínas Rieske. O pregamento global, que comprende tamén dous subdominios, é maioritariamente de lámina-β antiparalela, e contén tamén un número variable de hélices α. Os subdominios de unión aos centros ferro-xofre nas mitocondrias e cloroplastos son virtualmente idénticas, mentres que oas subunidades más grandes son substancialmente diferentes na súa topoloxía. Os subdominios de unión a [2Fe-2S] teñen a topoloxía dun barril-β antiparalelo incompleto. un átomo de ferro do grupo Rieske está coordinado con dous residuos de cisteína e o outro está coordinado con dous residuos de histidina polos seus átomos Nδ. Os ligandos que coordinan o grupo xorden de dous bucles, cada bucle contribúe cunha Cys e unha His.\nProteína Rieske ferro-xofre, C-terminal IPR005805\nArsenite oxidasa, subunidade pequena IPR014067\nProteínas humanas con este dominioEditar\nAIFM3 RFESD UQCRFS1\nEste artigo foi traducido da Wikipedia en inglés en abril de 2019\nTraído desde "https://gl.wikipedia.org/w/index.php?title=Proteína_de_Rieske&oldid=5657582"


Unha cuestión de interese: O defensor do profesor\nLucía le gusta esto hace 2081 días\nOlaia Gude Urdangarín le gusta esto hace 2080 días\nLeticia Gallardo le gusta esto hace 2076 días\nPor Adriana Mayán hace 2083 días Comentarios (4)\nIndagando pola rede atopei cunha páxina web que me chamou moito a atención e sobre a cal decido facer unha nova entrada á rede social stellae: O defensor do profesor.\nO defensor do profesor tratase dun servizo de atención inmediata e gratuíta para docentes, proporcionándolle axuda, apoio e orientación en situacións de conflitividade ou violencia nas aulas, é dicir, denuncia posibles situacións de conflitividade escolar ás que ten que afrontar o profesorado.\nÉ un servizo que está a disposición do profesorado no seu conxunto en todas as comunidades autónomas do noso país, mediante unha atención personalizada. Neste servizo, o profesorado pode realizar consultas, as cales son atendidas de maneira individual por psicólogos especialistas que se encargan persoalmente de asesorar cada caso en particular, garantindo en todo momento a súa confidencialidade. Cabe dicir que dependendo da gravidade da situación, en ocasións pode chegar a intervir as asesorías xurídicas de ANPE (sindicato do profesorado). Destacar que o servizo funciona telefonicamente e que en todas as chamadas recibidas se fai unha recollida de datos (idade, sexo, problema en cuestión, evolución do problema e duración do mesmo…). Realizase deste xeito porque mediante o rexistro destes datos pode denunciarse a violencia escolar que sofre o profesorado e reivindicarse sindicalmente para a mellora da convivencia.\nGrazas á posta en marcha deste servizo deuse e estase dando a coñecer publicamente as problemáticas ás que o profesorado ten que afrontar día a día nas aulas. Isto provocou que as administracións se interesasen por estes problemas, poñendo en marcha o Plan de Mellora da Convivencia Escolar da LOE, o Observatorio Estatal, unha actualización da normativa sobre a convivencia escolar nas comunidades autónomas, instrucións das Fiscalías Xerais co obxecto de considerar as agresións producidas ós docentes como atentados á autoridade e as Leis de Autoridade do Profesor.\nO defensor do profesor entende que acoso ó profesorado é un fenómeno preocupante que se produce cada vez con máis frecuencia e que sen dúbida hai que afrontar xa.\nEn concreto, a labor do servizo do defensor do profesor consiste en:\nEscoitar ó profesorado, garantindo o seu anonimato en todo momento.\nAvaliar cada situación problemática.\nAsesorar ó profesorado e ofrecerlle pautas para solucionar o problema que lles afecta.\nRexistrar estadisticamente os datos, é dicir, feitos, causas e repercusións do problema.\nDenunciar ante as administracións educativas a promoción de campañas institucionais de cara a concienciar á sociedade, ás familias e ós alumnos e que se poñan en marcha pautas e mecanismos de intervención para diminuír as agresións nos centros e mellorar a convivencia nos mesmos.\nAdemais dito servizo tamén proporciona unha serie de medidas que o profesorado debería ter en conta:\nUnión no profesorado para resolver os conflitos.\nElaboración de Reglamentos de Réxime Interno por parte da Comunidade Educativa.\nFacilitar a documentación de historiais e expedientes de alumnado conflitivo que se traslada a outros centros.\nPromover plans de prevención da conflitividade e violencia escolar nos Centros Educativos.\nImplicación dos claustros cando se teña coñecemento de conflitos graves.\nIncluír nas programacións campañas de antiviolencia.\nCrear novos perfís do profesorado e intervención de profesorado especialista.\nPromover a formación sobre a autoestima e confianza.\nPromover unha formación específica para mellorar a intervención con alumnos conflitivos, mediante o aprendizaxe de técnicas e aplicalas correctamente na práctica.\nPrevención e tratamento.\nFormación do profesorado na xestión de conflitos e a mediación no ámbito educativo como proposta alternativa.\nEnfocar as situacións de conflito de forma obxectiva.\nResolver os problemas de raíz en canto aparezan.\nIncrementar a vixilancia nos centros (patio, comedor…) por parte do profesorado.\nFomentar en idades temperás unha educación baseada en valores éticos e morais en termos de respecto e tolerancia.\nEn definitiva, quixen realizar esta entrada porque de forma transversal poden recollerse certas cuestións que foron abordadas no transcurso da materia Formación e Desenvolvemento profesional do profesorado: crises na identidade docente, malestar docente, formación do profesorado…\nO profesorado ten que afrontar continuamente situacións de conflitos cos alumnos e as familias. Sen embargo, non teñen os mecanismos precisos para afrontar ditas conflitividades o que se traduce nunha crise e malestar docente, perdendo o interese pola súa profesión e incluso a desenvolver un sentimento de pánico e medo de cara a mesma.\nPor unha banda, alégrame saber que existen este tipo de servizos ou colectivos que apoien a profesión docente, comprendendo os seus problemas e poñendo todo do seu empeño en proporcionarlle pautas que lles axuden a resolvelos xa que a sociedade os ignora completamente sen poñerse no seu lugar e a propia administración educativa mira cara outro lado e non toma medidas ó respecto, proporcionando solucións.\nDe acordo co Defensor do Docente para que a conflitividade entre profesorado e alumnado desapareza das escolas é importantísimo que o profesorado se lle proporcione e conte cunha formación inicial e continua no que se lles ensine de forma práctica como xestionar e intervir nos conflitos que poidan producirse na aula.\nConsidero que se trata dun problema peliguado no que está en risco a integridade do noso profesorado. Actualmente nas noticias podemos ver como se suceden estas situacións. Moitos profesores sofren por elo e non saben como solventalo. Creo que máis que ensinar contidos ó profesorado hai que conciencialo e formalo sobre este tipo de asuntos tan graves sobre os que non teñen ningún tipo de coñecemento é dicir, formación en canto a xestión dos conflictos e propostas de intervención para a resolución dos mesmos. Sen dúbida algunha, unha cuestión preocupante que non se ten nada en conta nas modalidades de formación ó tratamento destas temáticas como ben vimos no análise do Plan Anual de Formación do profesorado.\nPantoja Vallejo, A. (2005). la gestión de conflictos en el aula. Factores determinantes y propuestas de intervención. España: Ministerio de Educación y Ciencia.\nRecuperado de: http://www4.ujaen.es/-apantoja/mis_libros/gestion_confli_05.pdf\nNoraboa polo post!!! A nivel persoal non coñecia esta institución e considero que é de vital importancia de que o profesorado sexa consciente daquelas instancias que poden asesoralo na súa labor e incluso axudalo cando o precise.\nCreo que é importante a labor que o defensor do profesor desempeña pero considero que tamén sería intersante que se centrase noutras cuestión: innovación na práctica, formación permanente, materiais didácticos, etc.\nUnha entrada verdadeiramente interesante Adriana!\nAo igual que a miña compañeira Nahyr non coñecía esta institución e polo tanto, tampouco as súas múltiples funcións e posibilidades de cara ao profesorado. Considero que iniciativas así supoñen un gran avance para que o benestar docente se faga visible nas aulas con todos os beneficios que iso provoca para todos os axentes implicados nos procesos educativos. Por outra banda, mencionas ao inicio do teu post que o profesorado é asesorado de xeito individual por psicólogos especialistas, feito que me parece de suma relevancia e axuda para este colectivo, sen embargo creo que ademais dos citados profesionais sería de interese que estivesen á disposición dos docentes que reclamen este servizo outros profesionais que tamén posúen competencias para resolver problemáticas deste tipo como nós mesmos, pedagogos/as, profesores expertos, etc.\nAdriana Mayán hace 2081 días\nTotalmente de acordo contigo Lucía. A mín tamén me sorprendeu o feito de que neste servizo non se inclúa como asesores a outros profesionais como poden ser os pedagogos.\nAo igual que as miñas compañeiras, non coñecía esta institución polo que considero que coma nós, haberá moita xente que tampouco teña conciencia da súa existencia. Penso que deberían abordarse contidos sobre o defensor do profesor naqueles estudios que impliquen estudar o papel do profesorado, pois considero un feito bastante lamentable que tendo cursado estudos de maxisterio nunca escoitara falar da institución da que ti ben falas na túa entrada.


Furanchos | Galicia Digital\nQuizais por primeira vez, a palabra furancho apareceu no Diario Oficial de Galicia. Está ben, polo que supón de achegamento oficial, neste caso da Consellería de Innovación e Industria a un tipo especial de establecementos que na práctica só existe polo Salnés, O Morrazo, Redondela, Poio, Porriño, e son establecementos que en teoría só poden vender o viño da propia colleita, que resulte excedente do consumo do adegueiro.\nMoitos furanchos teñen evolucionado e son establecementos de hostelería plenamente homologables, e esto é o que pretende a normativa que ven de ser publicada pola Xunta de Galicia: Que os que queiran expandir o seu negocio se sometan ás ordenanzas que rexen nos establecementos de hostelería, e o que sexan furanchos no mellor sentido da palabra se rexistren como tales.\nEstando como estamos no occidente normativizado, onde toda actividade está suxeita a unha complexa lexislación, nin os furanchos poden quedar fóra. Como non quedan fora a elaboración dos queixos artesanais, os augardentes caseiros, e todo aquelo que ten relación co consumo público.\nQuéixanse os titulares dos furanchos que a Administración non se acomoda á súa realidade, e pode ser verdade porque a Administración en boa parte lexisla con fermosa prosa poética non destinada a cumprirse senón a quedar ben. Pero todo é perfectible, e se hoxe os furanchos van ter unha normativa que o sector considera demasiado estricta, seguro que a realidade se ha de impoñer e acabaran tendo a festa  e a bebida  totalmente en paz uns e outros.\nPor certo: fálase de que en Galicia hai arredor de setecentos furanchos. Non é extraño que chamen a atención da Administración, e que haxa que telos en conta e debidamente rexistrados e legalizados.


Revistas ICE - Accesibilidade\nEn cumprimento do disposto na Lei de Servizos da Sociedade da Información e de Comercio Electrónico, estamos a traballar para mellorar a accesibilidade Web da Secretaría de Estado de Comercio Exterior.\nAsí, todas as páxinas deste sitio de Internet (www.revistasice.com) satisfán todos os puntos de verificación de prioridade 1 e 2 (adecuación de nivel AA) definidos na especificación de Pautas de Accesibilidade ao Contido na Web (WCAG ) pola Iniciativa de Accesibilidade Web (WAI ) do World Wide Web Consortium (W3C)\nA maior parte da información do portal encóntrase en formato (Linguaxe de marcado de hipertexto extensible) estándar, que é accesible para todos os usuarios. Non obstante, o usuario do portal pode encontrarse con outros formatos. Pódese acceder á información albergada nestes formatos como se describe a continuación:\nFormato Excel: Parte da documentación encóntrase en formato Microsoft Excel® (extensións .xls, .csv) e pode ser visualizada directamente se ten Microsoft Excel instalado no seu ordenador. Para aqueles que non conten con este software, Microsoft ofrece un visor gratuíto de documentos Excel, que se descarga dende a páxina de Excel Viewer . No caso dos ficheiros de datos estatísticos publicados en formato .csv consulte as recomendacións de visualización dos ficheiros (valores separado por coma).\nTecla 8: Sobre a Accesibilidade


Vieiros: Galiza Hoxe - Os portugueses elixen alcaldes pensando nas presidenciais de 2006\nOs portugueses elixen alcaldes pensando nas presidenciais de 2006\nHoxe case 9 millóns de portugueses están convocados a renovar electoralmente 43.489 cargos políticos locais nos 308 municipios do país, elixindo entre máis de 400.000 candidatos a composición das Cámaras Municipais, Asembleas Municipais e Xuntas de Freguesía. Aínda que se trata de eleccións locais a ninguén se lle escapa a importancia destes resultados na perspectiva das eleccións presidencias que se celebrarán en 2006.\n- 12:42 09/10/2005\nPara o Partido Socialista no goberno do Estado, estas eleccións son unha boa oportunidade para consolidarse e chegar nunha boa posición ás presidenciais de 2006. A crise económica e as medidas adoptadas polo goberno de José Sócrates respecto da reforma das Administracións Públicas semellan lastrar os avances do PS que ao longo de toda a campaña marchou por detrás nas sondaxes de opinión.\nOs partidos da oposición, o Partido Social Demócrata e o Centro Democrático Social-Partido Popular, dominan na actualidade o poder autárquico e tentarán impedir que o PS poda facerse co goberno de Lisboa, Porto, Cascais e Coimbra que perdeu nas eleccións autárquicas de 2001.\nA maior expectativa política focalízase nas dúas principais cidades do país, Lisboa e Porto. Na capital, o candidato do PPD-PSD, Carmona Rodrígues, avantaxaba amplamente ao socialista, Manuel María Carrilho, máis nos últimos días o PS acurtara significativamente a distancia e mesmo nalgún inquerito adiantaba a Carmona apenas nunhas décimas.\nEn Porto os prognósticos iniciais que apuntaban que o alcalde Rui Rio (PSD-PP) gañaría esmagadoramente foron postos en cuestión polo avance electoral do socialista Francisco Assis nos últimos días da campaña. As derradeiras sondaxes discrepan sobre o resultado final, mentres Eurosondagem dá dous puntos de vantaxe a Rio, Intercampus asegura que será Assis quen venza por unha estreita marxe dous dous puntos.\nCon todo, os resultados estarán fortemente condicionados pola abstención. Moitos analistas salientan que os escandalos que abanearon a campaña electoral municipal acrecentaron o descrédito da clase político e aleitan un fortísimo comportamento abstencionista; segundo algunhas estimacións a abstención, nas que son as novenas eleccións autárquicas de Portugal, se achegara ao 40%.\nAnálise do IGADI sobre as eleccións autárquicas


O Camiño de Inverno, nova ruta de peregrinación oficial - Vivecamino\nEste martes entra en vigor a Lei de patrimonio cultural de Galicia, polo que se equipara oficialmente o Camiño de Inverno coas demas rutas xacobeas\nOnte concluíu a exposición pública da nova Lei de patrimonio cultural de Galicia, polo que este mércores 17 de agosto entra en vigor para todos os efectos. Isto significa a esperada oficialidade do Camiño de Inverno, que se equipara ás demais rutas xacobeas; unha noticia moi importante para o patrimonio cultural galego tendo en conta que é a única vía que transcorre polas catro provincias da comunidade autónoma. En palabras da directora de Turismo de Galicia, Nava Castro, a entrada en vigor permitirá o mantemento dos valores esenciais do Camiño de Santiago.\nA lei foi aprobada o pasado mes de abril pola Comisión de Educación e Cultura do Parlamento de Galicia, supoñendo o paso definitivo para o recoñecemento da importancia desta ruta histórica, ademais de achandar o seu posible recoñecemento como Ben de Interese Cultural, como así reclaman desde hai tempo en comarcas como Lemos, Valdeorras e o Bierzo, por onde transcorre a vía.\nO Camiño de Inverno é unha alternativa histórica de máis de 200 quilómetros ao transitado Camiño Francés, tomada polos peregrinos sobre todo no inverno para evitar a neve en Cebreiro. Parte de Ponferrada (León) para seguir o curso natural do río Sil, atravesando municipios como Puente de Domingo Flórez, Monforte de Lemos, para despois seguir pola comarca de Deza, continuando pola comarca de Tabeirós - Terra de Montes e finalmente chegando a Compostela.\nA revolución xenómica\nAxenda A revolución xenómica


Samsung Pay chegará a Europa en setembro – Mallando no Android\nDe cara finais de ano é moi probábel que o móbil sustitúa ás moedas e tarxetas de crédito en moitos dos pagos que facemos a cotío. E é que Samsung vén de anunciar que o seu servizo de pagamentos virtuais, Samsung Pay, chegará en setembro a Europa, case coincidindo coa data que se baralla para o desembarco de Android Pay, a alternativa de Google.\nIsto prodúcese tras un acordo con MasterCard, do que teremos máis información no Unpacked do día 13 de agosto, pero que basicamente achega o servizo Digital Enablement MDES para facer as transaccións, un sistema que tamén emprega Apple no seu servizo de pagos co móbil.\nAsí, dentro de pouco tempo poderíamos comezar a prescindir tanto dos cartos físicos como das tarxetas de crédito e dar todo o protagonismo aos nosos smartphones, trebellos que nos acompañan a todas as partes. Mais, estamos realmente preparadas para que algo así suceda?\nSamsung anuncia a dispoñibilidade da Galaxy Fit2, a súa nova pulseira de actividade\nSamsung anunciou a finais da semana pasada a chegada ao …


A aceleradora aeronáutica galega busca proxectos innovadores | Noticias de Galicia | CRTVG\nPublicado o 20/10/2019 23:10\nXa está en marcha a segunda convocatoria da aceleradora aeronáutica. Buscan proxectos innovadores con drons e vehículos non tripulados para seguir impulsando o polo aeroespacial de Galicia, que xa é un referente. As empresas do sector poden presentar as súas iniciativas ata o vindeiro 15 de novembro.\nA aceleradora galega especializada no sector aeronáutico engalou hai menos dun ano, pero non para de medrar. Á primeira edición concorreron máis de 60 proxectos e dela saíron ideas innovadoras con drons e vehículos non tripulados como o de Daniel e Víctor Manuel, destinada a mellorar a eficiencia no consumo.\nAgora está aberta a segunda convocatoria deste programa vencellado ao polo industrial de Rozas e aos viveiros de empresas da Fundación Cel. Seleccionarán seis novos proxectos que se sumarán aos plans de negocio que xa se están a desenvolver.\nNos vindeiros días a aceleradora aeronáutica presentará o seu programa en Madrid e Granada. Os interesados poden presentar os seus proxetos ata o vindeiro 15 de novembro.


Que fan os arqueólogos coas novas tecnoloxías? Cara a Arqueoloxía 4.0, Fri, Apr 5, 2019, 7:00 PM | Meetup\nCando a xente imaxina aos arqueólogos, quizais pense que só traballan con pinceis, con ruínas, buscando tesouros ou cun látego... Pero é unha profesión con fondas raíces en todo tipo de técnicas que axudan a interrogar aos restos arqueolóxicos e extraer novos datos e conclusións. Un traballo xunto con outras disciplinas e ciencias que os complementan e capacitan dos xeitos máis diversos.\nOs SIX, Modelos 3D, Escáneres 3D, Impresora 3D, Drones, TIX, Fotogrametría, Reconstrución Virtual, Realidade Aumentada, Realidade Virtual... son termos que definen as distintas caras do seu traballo.\nPero todas estas metodoloxías e formas de traballar, tamén son útiles en outros campos de traballo, como na Arquitectura, na Planificación Territorial, no Turismo, na formación de cidadáns responsables, na obra civil, na conservación do Patrimonio...\nc/ Barcelona 13 · Vigo\nFri, Apr 5 · 5:00 PM UTC


Papá Noel chegará o sábado en kayak polo río Condomiñas – Concello de Cedeira\nPapá Noel chegará o sábado en kayak polo río Condomiñas\nO Nadal está a piques de chegar ao municipio de Cedeira coa celebración das primeiras actividades específicas, aínda que as luces levan días acendidas.\nPapá Noel chegará ao concello na tarde no próximo sábado (día 23) navegando en kayak polo río Condomiñas na compaña de algúns mergulladores. A chegada está prevista para as 18.30 horas e terá lugar na praza da Marieta. Ao remate da recepción, a comitiva sairá para percorrer as rúas da localidade. Trátase dunha inicativa dun grupo de entidades locais coas que colabora o Concello de Cedeira. A animación correrá a cargo de Sport Club Fitness.\nA praza Roxa acollerá o día 31 a festa de Aninovo, que estará amenizada pola orquestra Fania Blanco Show. A celebracion arrincará pasada a unha da madrugada. Haberá carpa.\n21 Decembro, 2017\ten CULTURA, MOCIDADE\nTeatro "O Castiñeiro do Apalpador"


Agosto << Setembro - 2019 >> Outubro\nHoxe é 22 de Setembro do 2019\nRuta do Viño Valdeorras > Novas > As rutas do viño de....\nAs rutas do viño de Galicia convídannos a desfrutar do enoturismo en Galicia con alma, corazón e viño\n"Aquí o viño bébese e vívese". Seguindo esta máxima e co obxectivo de destacar un enoturismo máis experiencial, esta mañá presentábase no Hostal dous Reis Catálicos a campaña "Alma, Corazón e Viño" de Enoturismo Galicia, márcaa paraugas baixo a que se agrupa a oferta enoturística das cinco rutas do viño de Galicia.\nA campaña nace da pregunta de que é o que diferencia ao enoturismo en Galicia do que se pode gozar noutras partes de España ou do mundo. As paisaxes do viño, os detalles en cada elemento, desde a elaboración á botella, a procura da calidade e o delicado equilibrio entre a tradición e a innovación, sen esquecer todo o patrimonio tanxible e inntangible que rodea a cultura do viño nun territorio que agrupa cinco denominacións de orixe vitivinícolas son algúns dos elementos nos que pivota esta campaña, que permitirá comezar a incrementar a visibilidade da marca Enoturismo Galicia, creada fai tres anos dentro do concurso de ideas para asociados do Clúster Turismo de Galicia.\nMarca xeradora de sinerxias\nImpulsada polas cinco rutas do viño en colaboración co Clúster Turismo de Galicia e con Turismo de Galicia, Enoturismo Galicia é unha marca paraugas baixo a que se agrupa a oferta enoturística das cinco rutas do viño galegas: Rías Baixas, Ribeiro, Valdeorras, Ribeira Sacra e Monterrei. O obxectivo da iniciativa, que foi presentada na edición pasada de Fitur, é adoptar unha estratexia común por parte das Rutas do Viño que permitan dar a coñecer o patrimonio vitivinícola do territorio de forma conxunta, promocionando o enoturismo e a enogastronomía, especialmente de fronte ao exterior, así como xerar sinerxias entre as cinco rutas.\nEste foi, de feito, un dos aspectos que destacou o secretario do Clúster Turismo de Galicia, Cesáreo Pardal, que fixo fincapé na necesidade de establecer máis puntos de contacto entre dous sectores tan puxantes como o turismo e o viño. "O enoturismo xera cada vez máis interese entre os viaxeiros, que buscan non só gozar dun aloxamento, un viño ou unha paisaxe, se non coñecer de onde xorde ese viño, como se elabora e onde, vivir unha experiencia máis completa", explicou Pardal, que destacou o interese que ten este segmento para o sector turístico galego, pola súa gran capacidade de desestacionalización e de atracción dun turismo de calidade.


Paga 2.600 euros por un Porsche antigo e non recibe nin unha soa peza\nA Garda Civil investiga a estafa por Internet que sufriu un veciño de Meaño\nmeaño / a voz 11/01/2019 13:11 h\nÉ un individuo de 39 anos ao que as forzas de seguridade coñecen perfectamente. Aínda que se move pola comunidade de Madrid, ofrece direccións de referencia falsas para evitar ser capturado. Nada estraño ten a súa obsesión por procurarse todo tipo de precaucións, por canto ao que se dedica este suxeito é a estafar a buscadores de vehículos e das súas pezas. A súa última vítima é un veciño de Meaño. O home pagou 2.600 euros por un Porsche antigo que o negociante madrileño ofrecía a través de Internet e nunca chegou a recibir. A Garda Civil investiga agora ao presunto estafador, que nin sequera era o propietario do vehículo.\nA lebre salta en outubro do ano pasado, cando o internauta de Meaño diríxese ao posto da Garda Civil en Sanxenxo. O home, un afeccionado ao mundo do motor, topouse na Rede cunha proposta difícil de resistir: un Porsche 944-S, que alguén vendía por pezas a un prezo máis que alcanzable. Tras pechar a operación, o veciño de Meaño desembolsa 2.600 euros a través de varios xiros postais. Pero nunca recibe unha resposta, nin moito menos o material polo que pagou.\nA súa denuncia pon en marcha unha investigación que apunta directamente a Madrid. Os axentes de Sanxenxo comproban, en primeiro lugar, que o vendedor non figura como o titular oficial do vehículo. O Porsche permanece a nome dun veciño de Vigo, que hai varios anos entregou o vehículo nun concesionario onde, especula a Garda Civil, puido adquirilo o suxeito que o ofertaba en Internet. Aos poucos, as pescudas van configurando unha operación denominada Tarilonte, o nome da poboación palentina onde o presunto estafador situaba ficticiamente os seus acenos, ao parecer para gañarse a confianza das súas vítimas.\nO caso é que os axentes conseguen situar ao vendedor virtual na localidade de Villaviciosa de Odón, en Madrid, onde se lle informa de que está a ser investigado como suposto autor dun delito de estafa. A pesar de que nalgún momento viviu en Palencia, no mesmo lugar que comunica aos seus potenciais clientes, en realidade carece dunha residencia fixa, precisamente para evitar ser localizado. Segundo a Garda Civil trátase dun suxeito que carga cun amplo historial delituoso ás súas costas. A súa especialidade é a venda ilusoria de vehículos por pezas, que oferta a través de Internet a prezos moi inferiores aos de mercado, o que obviamente atrae a unha clientela desexosa de aforrarse un diñeiro.\nOs coñecementos que o tipo exhibe en materia de motor fanlle gañar puntos entre os compradores, ata lograr que estes desembolsen diferentes cantidades económicas que nunca ven recompensadas coa mercancía en cuestión. Os xulgados de instrución de Cambados e Móstoles (Madrid) fixéronse cargo das dilixencias.\nMeaño Sanxenxo Cambados Garda Civil Corpos de Seguridade


A Central Agropecuaria de Galicia rexistra incrementos nos prezos medios dos tenreiros de recría e nos carniceiros. Tamén houbo subas en boa parte das seccións do vacún maior. Baixan os leitóns e mantense sen cambios o mercado do ovo\nCampo Galego 11/05/2022 8:16 a.m.\nA Central Agropecuaria de Galicia Abanca, celebrada en Silleda (Pontevedra), rexistrou este martes unha suba xeral dos prezos medios dos tenreiros de recría, tanto de raza frisoa como de cruces industriais, así como nos becerros carniceiros. Tamén houbo incrementos nalgunhas das seccións do vacún maior. Mentres, as mesas de cotizacións do porcino acordaron unha baixada para os leitóns e os porcos cebados mantéñense sen cambios. Tampouco houbo variacións no mercado do ovo.\nFacemos un repaso polos prezos medios das diferentes seccións e categorías para coñecer a evolución do mercado. Cómpre ter presente que esta é unha comparativa entre os prezos deste martes e as cotizacións da semana pasada rexistradas nas distintas categorías para coñecer as tendencias dos prezos, pero existen factores condicionantes dos mesmos, como a calidade dos exemplares, que determina o prezo de cada animal.\nNos prezos da recría con respecto da semana anterior, aprécianse subas xerais, a excepción do gando de maior idade e peso, que tanto nos becerros frisóns como nos de cruce cotizaron á baixa. Os becerros frisóns máis novos, os de menos de 20 días cotizáronse de media a 126 euros, o que supón unha suba de 65 euros con respecto da semana anterior. Nos animais de entre 20 e 50 días o prezo medio situouse nos 141 euros, é dicir, 24 euros máis. No caso dos tenreiros de máis de 50 houbo unha baixada de 7 euros e o prezo medio queda nos 165 euros.\nNos becerros de recría de cruces industriais apreciouse a mesma tendencia. Os tenreiros de máis de 50 días descontaron 19 euros con respecto da semana anterior e situáronse nun prezo medio de 440 euros. Mentres, as femias tiveron un incremento de 41 euros e están nos 354 euros. Nos machos de entre 20 e 50 días, o prezo medio foi de 334 euros, logo dunha suba de 28 euros. As femias experimentaron un aumento de 15 euros e acadan os 257 euros. Nos animais máis novos, os de menos de 20 días, os becerros están nos 271 euros, o que amosa unha suba de 22 euros con respecto do prezo medio da semana pasada. Nas femias case non houbo cambios, xa que o prezo medio experimentou unha suba mínima de 2 euros ata os 205 euros. Nos animais de entre 20 e 50 días, o prezo medio situouse nos 334 euros, o que supón un incremento de 28 euros. Nas femias a suba de 15 euros deixou un prezo medio de 257 euros.\nPrezo de medio de récord nos becerros carniceiros\nEsta feira os becerros carniceiros lograron hoxe o maior prezo medio acadado na historia deste mercado, ao ascender a 987,80 euros. Superáronse así os 964,01 euros do pasado 19 de abril que supoñían ata hoxe a media máis alta. O prezo medio de hoxe está motivado, ademais de pola calidade dos exemplares, pola alta demanda destes animais por parte da restauración debido á proximidade da ponte festiva do 17 de maio. Pese a ser festivo o vindeiro martes, a Central manterá a súa actividade habitual.\nEn canto ó prezo por razas dos becerros carniceiros, os tenreiros frisóns cotizáronse de media a 671 euros, o que deixa unha suba mínima de 4 euros con respecto do prezo medio da semana anterior. Os becerros de cruces industriais acadaron os 1.041 euros, cun aumento de 139 euros. Nas femias, o prezo medio foi de 917 euros, o que amosa un incremento de 74 euros. Nos machos de Rubia Galega, o prezo medio está nos 1.076 euros, ó experimentar un aumento de 49 euros. Nas femias, a cotización media sitúase nos 965 euros, 20 euros máis. Nos animais comercializados baixo o selo da Indicación Xeográfica Protexida (IXP) Ternera Gallega Suprema o prezo medio foi de 1.101 euros, cunha suba de 56 euros.\nNo vacún maior non houbo unha tendencia clara, xa que se apreciaron subas e baixadas en función das seccións. Nas vacas da extra, o prezo medio foi de 1.951 euros, o que amosa unha redución de 43 euros con respecto da semana anterior. Nas vacas de primeira, o prezo medio estivo no 1.179 euros, o que supón unha subida de 16 euros. Tamén as vacas de segunda amosaron un incremento, neste caso de 40 euros, e pasan a cotizarse a 794 euros. Nas vacas de desfeito o prezo medio estivo nos 441 euros, cunha baixada de 59 euros. No gando comercializado baixo a IXP Vaca e Boi de Galicia o prezo medio foi de 2.260 euros, cunha suba de 310 euros con respecto da semana pasada.\nEste martes a mesa de cotizacións do porcino acordou unha nova baixada dos prezos dos leitóns, mentres o porco cebado se mantén sen cambios. No porco selecto e no normal o prezo é de 1,565 e 1,540 euros o quilo, respectivamente. Os porcos de Canal II están a 2 euros o quilo e os animais de descarte cotízanse entre os 0,7 e os 0,76 euros o quilo.\nOs leitóns acusaron unha baixada de 5 euros. Así, os exemplares chegados dunha única granxa están nos 57 euros (cun prezo de 2,85 euros o quilo) e os animais procedentes de varias ganderías cotízanse a 52 euros e teñen un prezo por quilo de 2,6 euros.\nO mercado do ovo mantense esta semana sen cambios dos prezos en tódalas categorías. Deste xeito, os ovos da XL están a 2,15 euros a ducia, os da L páganse a 1,94 euros, os da M sitúanse en 1,74 euros e os da S teñen un valor de 1,51 euros a ducia. As galiñas de descarte están a cotizarse entre os 0,30 e os 0,37 euros por quilo.


o blog de xesús lópez: EN TERRA SANTA, 1\nCafarnaúm. A basílica memorial construída sobre as ruínas e como protección da casa de Pedro. Cafarnaúm, a cidade de Xesús.\nEntrada n. 1013 do blog\nArtículo semanal, primeira parte dunha serie de tres ou catro.\nEn Terra Santa, 1,\nAcabo de chegar da Terra Santa, dunha peregrinación organizada polo Arzobispado de Santiago de Compostela antre os días 7 e 15 do mes que está a correr, na que participamos case duascentas persoas, en catro grupos. Vóo directo Santiago-Tel Aviv pra, xa no primeiro día, pernoctare en Tiberíades, sobre o seu lago ou mar de Galilea onde, como indica xa no título dun dos seus libros o padre Francisco J. Castro Miramontes, todo dou comezo, “Todo comenzó en Galilea”. E alí estabamos xa, na beira do mar que na alborada do seguinte día aparecería como un prato, mar de sereidade. Estabamos ante os lugares que conservan memoria das pegadas e vida de Xesús. Nalgún punto da ribeira do lago, que din ten forma de harpa, o Señor fixo o chamamento a Simón [Pedro] e ó seu irmán Andrés, pescadores de oficio: “Vinde conmigo, fareivos pescadores de homes”. I eles deixaron as súas redes e o seguiron. Máis adiante chamaría ós fillos do Zebedeo, a Santiago e Xohán, que tamén o seguiron [Mateo, 4,18-23]. Todo comezou así, en Galilea.\nO día 8 sería o dos primeiros encontros: Nazaret [Basílica e Cova da Anunciación, Fonte da Virxe, Igrexa de San Xosé e Poboado Evanxélico]. Eucaristía na basílica, presidida por don Julián Barrio, sempre cercano a todos nós. O guía do noso grupo, o padre Jesús Gutiérrez, agostiño, iríanos aclarando enciclopédicamente moitos aspectos da Historia Sagrada, especialmente da arqueoloxía dos lugares santos, e moitas outras cuestiós. Fixo cita frecuente ós escritos da monxa Egeria, peregrina ós santos lugares no ano 383, que deixou testimonios aínda hoxe relevantes, como o de que alí veu “unha grande i espléndida cova, na que viveu María e foi construído un altar”, talvez a máis grande das furnas consagradas na cripta da actual Basílica da Anunciación, na que celebrámo-la eucarístía, obra en cemento vivo según deseño de Giovannni Muzio, milanés. Contén obras de artistas de todo o mundo e, pra orgullo dos pontevedreses, mostra unha capela á dereita do presbiterio, destinada á conservación do Santísimo Sacramento, decorada por Rafael Úbeda.\nSeguiríamos pola tarde cara ó Monte Carmelo, que garda memoria dos profetas Elías i Eliseo, con visita ó templo Stella Maris, construído sobre a cova do profeta, no que os nosos eremitas viron encarnado o seu ideal de vida. Seguimos cara Haifa, o porto máis importante do país, pra continuar a Caná de Galilea, onde Xesús realizou o primeiro signo pra demostrare que Deus estaba nel. Con María e os seus discípulos participaba nun banquete de esponsales, posiblemente dalgún familiar. E a conversión da auga en viño naquel momento puntual pode representa-la aposta que Xesús fai pola vida e pola familia. Alí existe un fermoso templo construído sobre as ruínas do Caná histórico. Antre os restos arqueolóxicos conservados hai unha gran tinalla de pedra, semellante seguramente ás da conversión da auga en viño. I é costume dos matrimonios renova-los seus votos de fidelidade nese lugar bendito por Xesús. Fronte ó santuario, nunha tenda, vendían, como viño de Caná, un xeneroso, un viño doce. A tarde ía caendo e puxémonos en ruta, de novo, cara Tiberiades.\nDía 9, igualmente caluroso, con visitas ó Monte das Boaventuranzas, o do Sermón da Montaña, situado na parte septentrional do mar de Galilea. O espacio é hoxe un verxel en torno á igrexa alí existente. Visita tamén á Thabgha, onde se conserva a pedra sobre a que Xesús colocou o pan da multiplicación. Un mosaico cristián primitivo mostra os cinco pans e os dous peixes. Egeria afirma que no templo do século IV existía a pedra sobre a que Xesús colocou o pan. A arqueoloxía foi esclarecedora en relación co dito, como tamén na localización da antigua Cafarnaúm, onde pode haber un gran campo por estudiar. Alí vivía Pedro, e sobre a súa casa levantouse unha basílica octogonal, na que igualmente celebramos unha eucaristía, antes de nos dirixir ó embarcadeiro pra cruza-lo mar de Galilea. (Continuará)\nPublicado por xesús lópez fernández en 7:38\nEtiquetas: Galilea, Terra Santa, Tiberiades


A arte que nos rodea | Eduga\nInicio » A arte que nos rodea » A arte que nos rodea\nA arte que nos rodea\nA privilexiada situación do Colexio de Cervo, pretiño do emblemático complexo artístico de Sargadelos, foi fundamental para que xurdira a inquietude de aproveitar os recursos que a biblioteca e o contorno nos ofrecía, co fin de espertar nos nenos e nenas o gusto pola arte con sentimento e sentido crítico.\nMestra coordinadora da biblioteca do CEIP de Cervo\nO Colexio de Cervo está situado na vila do mesmo nome, na Mariña de Lugo. O complexo artístico e industrial de Sargadelos está a dous quilómetros de distancia. Somos un colexio pequeno, cunha matrícula de cento quince alumnos e alumnas procedentes da cabeceira do concello e das súas aldeas. Conta con tres unidades de infantil e seis de primaria. O claustro está formado por dezaoito mestras e mestres, a maioría definitivos, o que facilita a continuidade no traballo da biblioteca e a coordinación entre o profesorado.\nSempre participamos en proxectos de formación e de innovación, para mellorar a nosa práctica docente. Realizamos obradoiros de fotografía e de radio escolar, así como de cerámica no complexo de Sargadelos, que posteriormente tiveron continuidade no propio centro co proxecto A cerámica na escola, tras conseguir dous tornos e un forno.\nCando hai exposicións artísticas na sala do Concello ou no Museo de Sargadelos, realizamos visitas e procuramos que sexan os propios artistas os que nos expliquen a súa obra. Por outra banda, contamos coa colaboración de papás e mamás creadores, artistas, pintores, monicrequeiros, músicos… que non teñen inconveniente en vir ao colexio para mostrarnos as súas obras ou axudarnos na realización dalgún obradoiro.\nFachada do CEIP cos mosaicos deseño Sargadelos)\nAdemais, a pegada de Sargadelos está por todo o colexio: nos rótulos das aulas, nos mosaicos da fachada, nos carteis, na decoración, nas actividades que facemos… Con este enclave e estes antecedentes tan artísticos, xorde no profesorado a inquietude de mellorar a metodoloxía da clase de Educación Plástica e de lle achegar a arte ao alumnado, aproveitando os recursos que o contorno nos ofrecía. Decidimos, pois, que o proxecto anual da biblioteca sería sobre a arte e nel participaría todo o centro.\nPAPEL DA BIBLIOTECA NESTE PROXECTO\nA nosa biblioteca forma parte do PLAMBE desde a terceira convocatoria, pero xa antes de formar parte deste Plan de mellora contabamos cun grupo de traballo arredor deste centro de recursos e cada curso escolar elaboramos e levamos á práctica proxectos de centro, relacionados co contorno e cos intereses do alumnado e do profesorado, buscando a mellora da práctica docente e a implicación das familias. Neste senso, a biblioteca intenta dar resposta ás demandas do claustro, ofrecéndolle –entre outras oportunidades– a posibilidade de formarse no propio colexio case á medida das súas necesidades.\nO papel da biblioteca é fundamental, pois constitúe o eixe arredor do que xira todo o colexio, porque, entre outras iniciativas, coordina os grupos de traballo de formación e os proxectos globais nos que participa todo o colexio, varios deles –Lendo e pintando, Lendo e creando e A arte que nos rodea– teñen relación coa arte.\nA biblioteca encárgase de mercar e ampliar os fondos bibliográficos para o desenvolvemento destes proxectos, busca recursos dixitais na rede e centralízaos no blog Bibliocervo (1), nun sitio creado para este fin. Participa e administra outras páxinas web de arte como “Pequenos artistas, grandes obras”. Propón as docencias dos grupos de traballo e busca aquelas persoas que mellor nos poidan axudar no traballo coa arte na escola, de acordo co obxectivo que tiñamos de espertar os sentimentos e o sentido crítico no alumnado.\nCOMEZAMOS CO PRIMEIRO PROXECTO\nUnha vez que tiñamos claro o que queriamos traballar, o seguinte paso era formarnos para poder levalo á práctica nas aulas. Para iso tiñamos o grupo de traballo da biblioteca: podiamos autoformarnos e ademais contar con docencias externas. Comezamos consensuando e elaborando un esquema que nos servise para traballar calquera obra de arte, baseado no desenvolvemento de habilidades e na percepción da arte a través dos sentidos, seguindo a filosofía do proxecto Noria, grazas á docencia que tivemos con Carmen Loureiro (2) que nos orientou neste senso.\nCada clase/ciclo elixiu un autor para traballar: Picasso, Miró, Paul Klee… Tamén estudamos cadros baixo o punto de vista matemático, coma os de Escher, Mondrián ou Sonia Delaunay. A Educación Plástica estendeuse ás outras áreas e traballouse de forma globalizada e interdisciplinaria.\nAs celebracións, festas, conmemoracións e o colexio en xeral imprégnanse de arte: a biblioteca decórase con láminas de pinturas, no Día da Paz traballamos o cadro Guernica de Picasso, elaboramos un folleto con cadros de temática paz-guerra que se enviou ás familias; polo Entroido cada neno ou nena pintou un cadro do artista que se traballou na clase, co que desfilaron nesa festa, mentres que o profesorado representou un dos mosaicos do colexio a xeito de gran crebacabezas.\nExpuxéronse os fondos bibliográficos na biblioteca e no corredor da entrada do colexio. Tratamos de implicar as familias informándoas (nas reunións colectivas) do que estabamos facendo, enviámoslles folletos polo Día da Paz e pedímoslles colaboración polo Entroido. Usamos as tecnoloxías ao noso alcance para buscar e transmitir a información ao alumnado: creación de libros interactivos, utilización de ferramentas LIM sobre Picasso e Miró e unha webquest sobre Paul Klee. Recompilamos os recursos nun sitio con enlace no blog da biblioteca e publicamos os traballos do alumnado neste blog.\nA este primeiro proxecto sobre a arte na escola chamámoslle Lendo e pintando. Logo virían máis…\nO tema da arte espertou grande interese no alumnado e profesorado e moita implicación da comunidade educativa. Por esta razón decidiuse seguir avanzando nesta liña de traballo. No curso seguinte, e a través do PLAMBE VII, levamos á práctica as actividades que nos quedaron pendentes e fixemos novas propostas. O proxecto chamámolo Lendo e creando porque agora queriamos potenciar a creatividade e orixinalidade do alumnado, entre outros obxectivos.\nComezamos o curso cunha xincana o Día das Bibliotecas, sobre Paul Klee e o seu cadro 1914, na que participou todo o colexio. Durante unha mañá todo o alumnado de infantil e primaria, mesturado en dez grupos, tivo que superar unhas probas relacionadas co pintor e o cadro elixido. O obxectivo era coñecer a este pintor e a súa obra, ao mesmo tempo que fomentabamos a cooperación e o traballo en grupo.\nPouco a pouco, a arte intégrase na práctica docente diaria, porque para cada proxecto ou unidade didáctica búscase unha obra axeitada; a serie Mali de Barceló para os medios de transporte, A noite estrelada de Van Gogh para a Terra e o Universo, O berro de Munch para traballar o medo, varios cadros de Paul Klee para as figuras xeométricas, a aplicación da arte ás matemáticas a través das obras de Escher…\nTrabállanse diversas formas de expresión co alumnado: narracións, descricións, poesías, pinturas, enquisas… a partir do estudo das pinturas e dos artistas. Tamén se usan diversas técnicas e materiais plásticos: ceras, xices, resgado de papel, témperas, acuarelas… Elabóranse e envíanse ás familias folletos con recomendacións de lecturas sobre arte para as vacacións de verán e realízase o libro viaxeiro Cóntame un cadro, con láminas de obras de autores locais, galegos, nacionais e internacionais. Cada familia podía elixir os que lle gustaban e escribir as opinións e as sensacións que a obra lle producía. Foi todo un éxito de participación!\nCon respecto aos artistas, pasamos de estudar os internacionais a coñecer aos do noso contorno e, ante a dificultade de documentarnos en fontes escritas sobre eles, pensamos en traelos ao colexio para coñecelos mellor. Deste xeito, organizamos obradoiros con Aina Noguera (nai de dúas alumnas do centro) e Adriana Pardo. Con estas artistas, o alumnado realizou coloridos murais; fabricou pinturas con ovos, fariña ou pigmentos; descubriu o corpo e sobre todo os pés, a través da música…\nComo produto final do proxecto organizouse unha exposición coas obras que nos cederon nove artistas da comarca da Mariña e que titulamos “A pintura que nos rodea”. Os artistas foron Mauro Leivas, Celso Dourado, Xoán Guerreiro, Hipólito Xeada, Aina Noguera, Adriana Pardo, Xosé Blanco, Francisco Amat e Xosé Vizoso. Estes creadores viñeron ao colexio para traballar co alumnado. As nenas e nenos prepararon enquisas para obter as respostas que non atopaban nos fondos documentais.\nConvocamos un concurso de carteis coa finalidade de buscar a imaxe para o folleto da exposición que enviariamos á comunidade educativa e aos medios de comunicación. A exposición estivo aberta durante os meses de maio e xuño, e os visitantes e artistas poideron deixar ás súas opinións nun libro de visitas que agora está na biblioteca.\nPouco a pouco a iniciativa de perpetuar o traballo da arte dentro da escola faise máis forte. Ao tempo, houbo unha idea que sempre mantivemos presente: a arte de Sargadelos e a súa influencia. Por iso, coincidindo coa exposición, queriamos renderlle unha homenaxe a Isaac Díaz Pardo, a través da celebración do Día da Arte Galega na Escola. Revisamos o calendario para estudar unha data na que fixar esa conmemoración, pero os días sinalados en relación con este creador coincidían con vacacións e, despois de barallar varias propostas, de buscar información, consultar diversas fontes…, decidiuse o día 1 de xuño, aniversario de Seoane, o outro impulsor de Sargadelos, para esta efeméride. Lanzamos a proposta aos demais centros de ensino da zona da Mariña para que se sumasen a esta celebración e aos centros do PLAMBE a través da Asesoría de Bibliotecas, que sempre nos animou e apoiou.\nPara celebrar este día organizamos unha xornada de portas abertas coa asistencia dalgún artista da exposición. Asistiron catro pintores: Aina Noguera, Xoán Guerreiro, Mauro Leivas e Hipólito Xeada. Entre os catro fixeron dúas obras colectivas: un gaiteiro e unha paisaxe. Ademais do alumnado e do profesorado, asistiron moitos pais, nais e veciños da vila, polo que o nivel de satisfacción foi moi positivo, tanto por parte das familias coma dos artistas, ao comprobar o traballo que con respecto á arte se facía na escola. Resultou unha xornada das máis fermosas que recordamos no centro!\nTraballo conxunto dos pintores o primeiro Día da Arte Galega na Escola)\nAo proxecto do curso 2012/13 chamámoslle A arte que nos rodea. Xa tiñamos claro que queriamos seguir na mesma líña de traballo, pero como o da arte é un campo moi amplo, acordamos variar as temáticas e eliximos a escultura como manifestación artística. A metodoloxía que seguimos foi a que xa tiñamos consensuada nos proxectos anteriores, continuamos o mesmo proceso co alumnado: observar, manipular, analizar, crear… pero esta vez con diferentes materiais e co volume. Coñecemos a variso artistas da zona e traballamos con eles: Caxigueiro, Gudín, Miranda e Neira Brosch. Visitamos o obradoiro de Caxigueiro en San Martiño de Mondoñedo e viñeron polo colexio Gudín, Miranda e Neira Brosch.\nComo era un proxecto de centro, nas festas e celebracións tívose en conta esta temática. Polo Entroido fixéronse obradoiros con todos os cursos de primaria mesturados, para elaborar esculturas que serían os disfraces do desfile, e deuse a elixir entre varios modelos de estatuas: humanas, tótems, tétrix, estatuíñas... O profesorado elixiu ir disfrazado da figura da Menina de Sargadelos.\nVariedade de esculturas no Entroido 2013)\nBuscamos a colaboración das familias coa realización da actividade “Un amigo no camiño”. Nós mandámoslles un modelo para que nel pegasen unha foto do seu neno ao pé dunha escultura, aproveitando algunha viaxe, observando as obras que están ao noso arredor etc. Tamén debían poñer o nome da escultura, o seu autor, o material do que estaba feita, o lugar onde estaba situada e a razón pola que elixiron esa obra. Con todos os traballos recibidos fíxose un exposición e un gran libro, que se mostra na biblioteca. A participación nesta actividade superou as anteriores, porque as familias xa tiñan a dinámica de colaborar co colexio nestas iniciativas.\nEn maio puxemos en marcha a proposta Pezas únicas, coincidindo co Día das Letras Galegas. Os alumnos e alumnas elaboraron marcadores de lectura que se repartiron en tendas e galerías de Sargadelos da Mariña, de Lugo e de Santiago de Compostela. Serían un agasallo aos clientes que mercasen algún produto o Día das Letras Galegas. Nesa postal ou marcador de lectura aparece un poema orixinal en galego, caligrafado e ilustrado polos propios nenos. Como queriamos saber ata onde viaxaran os nosos poemas, na parte posterior do marcador explicamos que quen tivese a sorte de ter nas súas mans unha das nosas pezas únicas podía enviar unha mensaxe electrónica ao colexio contándonos ata onde chegara e que sentira ao recibir o agasallo. Recibimos catro contestacións: unha desde Bangladesh (un enxeñeiro de Foz levara o que mercara ata alá), outras das escritoras Elena Gallego Abad e Lola Arxóns Álvarez e a última desde a Arxentina, dos familiares dunha veciña de Mondoñedo.\nPezas únicas que chegan ata a India e Arxentina)\nAo longo do curso realizáronse varias reunións coas coordinadoras de bibliotecas do PLAMBE da Mariña, profesorado de Educación Artística dos centros de secundaria e artistas da zona, para organizar a celebración do segundo Día da Arte Galega na Escola que se levou a cabo esta vez o 3 de xuño, xa que o 1 cadraba en domingo.\nNa xuntanza de coordinadores de bibliotecas do PLAMBE da Mariña realizada en Santiago de Compostela xurdiu a proposta de lle pedir colaboración ao IES Monte Castelo de Burela por impartirse nel o bacharelato artístico. Feita a petición, un grupo de alumnos con dous profesores viñeron ao colexio para facer obradoiros de baleirado de escaiola e carautas de barro.\nObradoiro co alumnado do bacharelato de Artes de IES Monte Castelo de Burela. Exposición de esculturas e cerámica no corredor do colexio)\nOs centros participantes no proxecto organizaron actividades relacionadas coa arte e no de Cervo fixemos unha exposición de obras escultóricas de artistas da zona: Hipolito Xeada, Neira Brosch, Pilar Rey, Kike Guerra, Xosé Blanco, Otero Regal, Juan Puchades, Torterolo, Lucía Catuxo, Estéfano Gudín e Ferreira Otero.\nO segundo Día da Arte na Escola estiveron no colexio Neira Brosch, Miranda e Gudín traballando co alumnado e realizando esculturas conxuntas.\nNa actualidade, esta práctica xa se estendeu máis alá do colexio de Cervo e está espallada polos centros de ensino, asociacións culturais, concellos e artistas da zona… Creouse unha plataforma integrada por membros destas institucións que se reúnen periodicamente para coordinar a celebración do terceiro Día da Arte Galega na Escola. Está previsto facer unha exposición global no Cenima de Foz (3), en maio, con trinta artistas interesados en participar, polo de agora. Na maioría dos centros de ensino da Mariña estase traballando a arte e realizando obradoiros en colaboración cos artistas da zona.\nNo Colexio de Cervo, este curso, decidimos cambiar a temática do proxecto, pero sen esquecer a arte. O proxecto global de centro que coordina a biblioteca trata sobre a cociña e os alimentos, pero incorporamos a fotografía para a realización de fotos artísticas de pratos, alimentos, menús etc. As familias colaboran mandándonos a súa receita: aquela que cociñan para as festas, días especiais, comidas familiares… cos ingredientes, elaboración e foto, o máis artística posible. Todas elas pasarán a formar o Libro de receitas especiais do Colexio de Cervo.\nTamén coñeceremos fotógrafos galegos de todos os tempos e realizaremos diversos obradoiros de fotografía, en colaboración co bacharelato de Artes do IES Monte Castelo de Burela.\nDespois de traballar a arte na escola durante os últimos cursos, valoramos moi positivamente a súa incidencia no aspecto creativo e crítico do alumnado, xa que incrementa a súa sensibilidade, faino consciente das súas posibilidades artísticas, valora as creacións dos demais, aprecia a arte do seu contorno e sobre todo axúdalle a vela como algo próximo grazas ao contacto cos artistas e as súas obras.\n(1) Bibliocervo: http://bibliocervo.blogspot.com.es\n(2) Carmen Loureiro López, psicóloga e especialista en intelixencia emocional. Profesora no IES de Arousa. Colaboradora do proxecto Noria da rede Crearmundos.\n(3) Cenima. Centro de Interpretación da Mariña.\nBARBE-GALL, F. (2009): Cómo hablar de arte a los niños. Donostia-San Sebastián: Ed. Nerea (1.ª ed.)\nDESNOËTTES, C. (2008): Descubrir a arte a través do mundo. Vigo: Factoría K de Libros (1.ª ed.)\nNEWALL, D. (2009): Apreciar el arte. Barcelona (1.ª ed.)\nPUIG, I.(2003): Persensar. Barcelona: Ed. Octaedro-Eumo (1.ª ed.)\nRIVERA FERNER, M. (2009): Colección El sueño de…. Valencia. Ed. Brosquil (1.ª ed.)\nformación en grupos de traballo


A Alcaldesa de Salceda, Loli Castiñeira, ven de facer unha chamada ao autoconfinamento da veciñanza, tras o incremento de casos positivos que se están a producir nos últimos días, e que sitúa ao municipio na alarmante cifra de 104 novos casos nos últimos 14 días. A relaxación de medidas no Nadal, e as numerosas xuntanzas familiares que tiveron lugar fixeron que nas últimas tres semanas se pasase de 12 casos aos 104 que publica hoxe o SERGAS.\nSalceda sempre se mantivo con unhas cifras baixas e en mellor situación que os municipios limítrofes, pero a situación está a empeorar drasticamente nos últimos días, dentro da mesma corrente que se está a vivir na área sanitaria de Vigo.\nChegado este momento, a alcaldesa fixo unha nova chamada á responsabilidade da poboación, e pediu que se eviten todo tipo de saídas e desprazamentos que non sexan realmente indispensables: “Ata agora fomos un oasis no medio do deserto, pero agora o mellor que podemos facer cada un e cada unha de nós é quedarnos nas nosas casas, e limitar ás nosas saídas a motivos estritamente laborais, educativos, sanitarios ou de aprovisionamento de alimentos e medicinas”.\nTanto a policía local como as diferentes forzas e corpos de seguridade do Estado incrementaron as súas labores de vixilancia, sendo habituais os controis de mobilidade e de uso de máscara protectora en diversos puntos do municipio.\nO propio Concello tamén adoptou medidas como a supresión do mercado semanal dos mércores, que dende esta semana só acolle os postos agroalimentarios, ou a implantación do sistema de cita previa nos diferentes departamentos, a excepción do servizo de rexistro que polo de agora permanece aberto. Tamén se pecharon ao público as instalacións deportivas e a Casa da Cultura Castelao, e nestes días procederase ao precintado dos parques infantís, cando menos ata o 17 de febreiro.


Peter Phillips - Leolocation 1978 Técnica: Serigrafia Medida mancha: 49x54 cms Medida papel. 65x95 cms\nPeter Phillips ( Birmingham, 21 de maio de 1939) é un pintor do pop art británico.\nFoi un dos pioneiros da “arte pop”, movemento xurdido en Gran Bretaña e que logo se estendeu a EE. UU..\nIniciou a súa formación artística na súa cidade natal, no centro "Moseley Road" (1953-55) e no " Birmingham College of Art" (1955-59), e completouna no " Royal College of Art" de Londres (1959-62), onde coñeceu a Ronald Kitaj e a David Hockney.\nOs seus primeiros cadros, inspirados no ambiente industrial de Birmingham, pódense cualificar de “realismo social”, pero pronto se interesou polo expresionismo abstracto de Clyfford Still e de Willem de Kooning.\nEn 1959 montou a súa primeira exposición individual, e cunha bolsa viaxou a Italia, interesándose nos primitivos anteriores ao Renacemento: Cimabue, Giotto, Paolo Uccello…\nNos seus últimos anos de estudos en Londres, produciu algúns dos primeiros exemplos do novo movemento “pop”, como “ Entertainment machine”, de 1961 (Londres, Tate Gallery), onde se mesturaban obxectos da cultura popular (cómics e máquinas de “ pinball”) nunha ordenación simétrica, inspirada nos altares medievais italianos e na abstracción xeométrica.\nEn 1964 obtivo unha bolsa e trasladouse a EE. UU., onde estableceu amizade cos principais nomes do nacente “pop art” americano. En Nova York empezou a formar o seu estilo máis persoal: prescindiu dos pinceis e aplicaba as cores a pistola, buscando un acabado industrial, diametralmente oposto ao que se entendía por obra de arte. A súa serie “ Custom Painting” iniciada en 1964 reúne motivos tomados de publicacións, e Phillips mostrou un crecente interese pola estética maquinista.\nEn 1963, Phillips xa participara na Bienal de París, pero a mostra que marcou un fito na súa carreira foi a colectiva do “pop art” exposta na Haia, Viena e Berlín (1964). En 1965 dedicóuselle unha individual na " Kornblee Gallery" de Nova York.\nEn 1966, retornou a Europa, instalouse en Suíza e posteriormente (1988) abriu outro taller en Mallorca. Exerceu como profesor convidado na " Hochschule" de Hamburgo (1968-69).\nO seu dominio da pintura a pistola é patente na súa serie “ Mosaikbild”, de mediados dos 70, próxima ao realismo fotográfico americano. Na década seguinte, Phillips distanciouse un tanto do “pop” a favor dunha figuración menos inteligible e de colorido máis denso.\nDedicóuselle unha antolóxica en Münster (1972), e outra na Tate Gallery de Londres (1976). Outra, itinerante (1982-83), percorreu seis cidades británicas.\nA súa produción máis recente inclúe ensamblaxes e pinturas de formatos atípicos, dentro do seu habitual acabado case-industrial, e mesmo deseñou portadas de discos ( The Strokes).\nPhillips foi incluído nunha colectiva sobre o “pop” británico no Museo de Belas Artes de Bilbao (2005).


Campaña de recollida de libros e obradoiro de empaquetado | Narón - Portal Biblioteca\nA biblioteca colabora na campaña de recollida de xoguetes para o Centro de recursos solidarios de Narón e organiza a campaña de recollida de libros con obradoiros de empaquetado creativo.\nParalelamente a Biblioteca de Narón organiza unha campaña de recollida de libros para que, ademais dos xoguetes, os nenos e nenas de Narón atopen na súa árbore de Nadal un conto infantil adaptado á súa idade.\nOs libros poden entregarse entre o xoves 2 e o sábado 18 de decembro na Biblioteca central do Alto de luns a venres de 9:30 a 13:30 e de 16:00 a 21:00 e sábados de 10:00 a 13:00.\nOs contos donados, que deberán estar en perfecto estado e sen marcas, serán clasificados por idades polo persoal da biblioteca. O servizo organiza un obradoiro de empaquetado creativo para que as persoas maiores de 16 anos que así o desexen poidan participar envolvendo para agasallo estes contos. Este ano organizamos o obradoiro en dúas quendas:\n1) o luns 20 de decembro de 10:30 a 13:00.\n2) o martes 21 de decembro de 16:30 a 19:00.\nNestes intervalos horarios a chegada e a saída é libre. Para participar non é necesaria inscrición previa.\nCampaña recollida libros\nCampaña recollida xoguetes


Inicio » Letras & Pensamento » XI Encontro de Artistas Novos: #EAN11\nA Cidade da Cultura de Galicia converterase por undécimo ano consecutivo nun espazo de encontro no que creadores emerxentes terán a oportunidade de dar a coñecer os seus traballos e debater ao redor da arte contemporánea durante catro días de convivencia e intercambio de coñecementos e ideas con outros axentes culturais. Será no XI Encontro de Artistas Novos, #EAN11, que se celebrará do 22 ao 26 de agosto de 2021 na Cidade da Cultura de Galicia, Santiago de Compostela, coordinado unha edición máis por Rafael Doctor\nO Encontro de Artistas Novos busca favorecer a convivencia entre artistas emerxentes galegos e procedentes doutros lugares, ademais de poñer en contacto aos participantes con outros axentes do sector como críticos, comisarios ou art followers. Cada un dos participantes do EAN11 realizará unha presentación pública centrada no seu traballo e proxecto creativo persoal, servindo de plataforma e escaparate das súas creacións. Ademais, como cada ano, o EAN traerá ao Gaiás a artistas e creadores cunha traxectoria reoñecible, como Marina Vargas, Eugenio Merino, Eva Díez e Abel Azcona para compartir as súas experiencias e reflexións ao redor da arte.\nArtista multidisciplinar que coa súa obra busca re-significar a iconografía da arte e da cultura visual, nunha chamada de atención sobre o poder das imaxes e sobre os patróns e canons dominantes na historia da Arte, propoñendo novas lecturas dos mesmos baixo unha óptica feminista.\nAutor de controvertidas obras como Aquí murió Picasso ou Always Franco, coas que aborda cuestións políticas, relixiosas e sociais coa ironía, o humor e a metáfora como ferramentas e traballando un abano de linguaxes desde o debuxo ou o audiovisual á escultura en materiais como bronce, silicona ou resina.\nO seu traballo podería cualificarse de fotopoético, pola clara intencionalidade lírica que desprenden as súas obras, nas que xoga coa simboloxía para abrir unha reflexión sobre a imaxe inmemorial do fogar como metáfora plástica do noso inconsciente.\nA súa obra nace desde a performance e a arte de acción e evoluciona en instalación, escultura, vídeo, pintura ou escritura, materializándose en proxectos de contido autobiográfico, reivindicativo e político nos que converte o seu corpo en territorio para a experimentación e detonante do proceso creativo\nComo en anteriores edicións, o artista, comisario e conservador xefe da Fundación Granell, Eduardo Valiña; a comisaria de directora artística de JustMAD e JustLX, Semíramis González; e o xornalista e comisario Javier Díaz-Guardiola participarán tamén no encontro como observadores ou art followers, compartindo cos participantes a súa experiencia no apoio a novos talentos desde o mundo curatorial ou xornalístico.\nO XI Encontro de Artistas Novos conta cun total de corenta prazas ás que poden optar profesionais nados entre 1986 e 2003 –ambos inclusive–, estudantes e licenciados en Belas Artes ou afíns, ou que demostrasen unha traxectoria ou proxecto artístico. Seguindo a senda iniciada no V EAN, dez das 40 prazas dispoñibles están abertas a artistas maiores de 35 anos, que deben reunir os mesmos requisitos que os demais candidatos. Con esta proposta, o EAN procurou formular un diálogo con artistas doutras xeracións nun proceso creativo aberto.\nA consecución dunha praza no EAN11 inclúe matrícula, estancia en réxime de pensión completa e transportes diarios desde Santiago ata a Cidade da Cultura. As persoas interesadas deben enviar a documentación requerida nas bases de participación ao enderezo electrónico encontro@cidadedacultura.org antes das 15:00 horas do venres 2 de xullo de 2021. A documentación, así como calquera consulta sobre o procedemento, debe tamén remitirse a: encontro@cidadedacultura.org. Consulta no apartado de descargas desta páxina as bases de participación e o boletín de inscrición.\nDossier e bases de participación #EAN11 (galego)\nBoletín inscrición #EAN11 (galego)\nDossier e bases de participación #EAN11 (castelán)\nBoletín inscrición #EAN11 (castelán)\nInscricións ata o 2 de xullo!\nA persoa solicitante deberá presentar vía email (encontro@cidadedacultura.org) a documentación detallada a continuación:\nBoletín de inscrición (dispoñible en formato pdf no apartado de descargas desta mesma páxina).\nCurriculum Vitae abreviado —máximo 1 páxina—.\nDossier de presentación do traballo artístico en formato dixital —máximo 15 páxinas—.\nO prazo de admisión de solicitudes e documentación finaliza ás 15:00 horas do venres 2 de xullo de 2021.\nO listado de admitidos será publicado nesta web o venres 16 de xullo de 2021 e as persoas seleccionadas deberán aceptar a súa participación vía correo electrónico antes do 22 de xullo de 2021.\nA ausencia desta confirmación será entendida pola organización como de declinación por parte do solicitante e recorrerase ao listado de suplentes. O listado definitivo de inscritos publicarase o 23 de xullo de 2021.\nO XI Encontro de Artistas Novos está organizado pola Xunta de Galicia a través da Fundación Cidade da Cultura coa colaboración da Fundación Banco Sabadell. Unha edición máis, o EAN forma parte da programación do Xacobeo 21·22. Por isto, e tirando proveito da localización das Torres Hejduk no cumio da faldra de Sar e do seu vencello visual directo co Camiño da Prata e a Catedral de Santiago, o Concurso de Intervencións Artísticas nas Torres Hejduk, dirixido aos participantes no EAN, terá como eixo os camiños xacobeos e profundará na relación entre a Cidade da Cultura e o Camiño de Santiago.